REGOLAMENT TAL-KUMMISSJONI (KE) Nru 797/2009
tal-1 ta’ Settembru 2009
li jidderoga mir-Regolament (KE) Nru 1580/2007 li jistabbilixxi regoli ta’ implimentazzjoni tar-Regolamenti tal-Kunsill (KE) Nru 2200/96, (KE) Nru 2201/96 u (KE) Nru 1182/2007 fis-settur tal-frott u l-ħxejjex
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1234/2007 tat-22 ta’ Ottubru 2007 li jistabbilixxi organizzazzjoni komuni ta’ swieq agrikoli u dwar dispożizzjonijiet speċifiċi għal ċerti prodotti agrikoli (ir-Regolament Waħdieni dwar l-OKS) (1), u partikolarment l-Artikoli 103h u 127, flimkien mal-Artikolu 4 tiegħu,
Billi:
(1)
Ir-Regolament tal-Kummissjoni (KE) Nru 1580/2007 (2) jipprovdi regoli dettaljati li jikkonċernaw l-organizzazzjonijiet tal-produtturi fis-settur tal-frott u l-ħxejjex.
(2)
Skont l-Artikolu 66(3) tar-Regolament (KE) Nru 1580/2007, l-awtorità kompetenti għandha tieħu deċiżjonijiet dwar talbiet għal emendi ta’ programmi ta’ operazzjoni għas-snin sussegwenti sa mhux aktar tard mill-15 ta’ Diċembru. Madankollu, għal raġunijiet iġġustifikati kif xieraq, l-Istati Membri jistgħu jipposponu d-deċiżjoni sal-20 ta’ Jannar tas-sena ta’ wara.
(3)
Skont l-Artikolu 57(1) tar-Regolament (KE) Nru 1580/2007, l-Istati Membri għandhom jistabbilixxu l-istruttura ġenerali u l-kontenut tal-istrateġija nazzjonali tagħhom skont il-linjigwida dettaljati stipulati fl-Anness VII għal dak ir-Regolament. Qabel l-1 ta’ Jannar 2009, l-Istati Membri kienu liberi biex jiddeterminaw l-istruttura ġenerali u l-kontenut tal-istrateġiji tagħhom.
(4)
Xi Stati Membri ltaqgħu ma’ diffikultajiet speċifiċi biex stabbilixxew l-istrateġija nazzjonali tagħhom, fosthom għaliex kellhom jinvolvu partijiet interessati reġjonali. Il-kumplessità tad-dispożizzjonijiet dwar l-immodifikar ta’ programmi ta’ operazzjoni wkoll ikkawżat dewmien f’xi deċiżjonijiet tal-Istati Membri dwar talbiet għal emendi fi programmi ta’ operazzjoni.
(5)
Sabiex l-Istati Membri jingħataw aktar żmien għal dawk id-deċiżjonijiet, għandhom jitħallew, bħala miżura tranżizzjonali u eċċezzjonali, jipposponu deċiżjonijiet dwar programmi ta’ operazzjoni implimentati fl-2009, sa mhux aktar tard mill-15 ta’ Ottubru 2009, meta dawn il-programmi kienu sottomessi b’konformità mad-data tal-għeluq provduta fl-Artikolu 66(1) tar-Regolament (KE) Nru 1580/2007.
(6)
Il-miżuri pprovduti f’dan ir-Regolament huma skont l-opinjoni tal-Kumitat ta’ Ġestjoni għall-Organizzazzjoni Komuni tas-Swieq Agrikoli,
ADOTTAT DAN IR-REGOLAMENT:
Artikolu 1
B’deroga mit-tieni subparagrafu tal-Artikolu 66(3) tar-Regolament (KE) Nru 1580/2007, l-Istati Membri jistgħu, għal dawk l-organizzazzjonijiet ta’ produtturi li ssottomettew talba għall-immodifikar tal-programmi ta’ operazzjoni tagħhom b’konformità mad-data tal-għeluq provduta fl-Artikolu 66(1) ta’ dak ir-Regolament, jiddeċiedu dwar emendi fil-programmi ta’ operazzjoni implimentati fl-2009 sa mhux aktar tard mill-15 ta’ Ottubru 2009. Deċiżjoni bħal din għandha tiġi adottata biss għal raġunijiet iġġustifikati kif xieraq. Id-deċiżjoni ta’ approvazzjoni tista’ tistipula li n-nefqa tkun eliġibbli mill-1 ta’ Jannar 2009 ’l quddiem.
Artikolu 2
Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Għandu jiskadi fil-15 ta’ Ottubru 2009.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, l-1 ta’ Settembru 2009.